Evan Buitenhuis

**Evan Buitenhuis** (s. 1. heinäkuuta 1993 Burlington, Ontario, Kanada) on kanadalainen jääkiekkomaalivahti, joka pelaa SM-liigajoukkue Mikkelin Jukureissa.

## Ura
### Juniori- ja yliopistovuodet
Buitenhuis pelasi kauden 2010–2011 NDJCHL-juniorisarjan Grimsby Peach Kingsissa, josta hän siirtyi kaudeksi 2011–2012 GOJHL-joukkue Thorold Blackhawksiin. Kaudeksi 2012–2013 Buitenhuis siirtyi OJHL-junioriliigan Oakville Bladesiin, josta hän siirtyi kesken kauden 2013–2014 samassa liigassa pelaavan Toronto Lakeshore Patriotsin joukkueeseen. Buitenhuis voitti siellä sekä OJHL:n mestaruuden että Dudley Hewitt Cupin.

Vuodet 2014–2018 Buitenhuis kävi Hamilton Collegen yliopistoa. *Sophomore-vuotensa* 2015–2016 päätteeksi hänet valittiin NESCAC:n ensimmäiseen tähdistökentälliseen, kuten myös *Junior-vuotensa* 2016–2017 päätteeksi, jolloin Buitenhuis valittiin myös konferenssin vuoden pelaajaksi. Hänet palkittiin myös koko NCAA Division III:n parhaana pelaajana Sid Watson Awardilla. *Senior-vuotensa* 2017–2018 päätteeksi hänet valittiin NESCAC:n toiseen tähdistökentälliseen.

### Ammattilaisura
Viimeisen yliopistokautensa päätteeksi, huhtikuussa 2018 Buitenhuis teki koesopimuksen AHL-joukkue Toronto Marliesin kanssa. Hän ei saanut siellä kuitenkaan peliaikaa. Lokakuussa Buitenhuis teki sopimuksen ECHL-joukkue Worcester Railersin kanssa. Marraskuussa hän teki AHL-sopimuksen Bridgeport Sound Tigersin kanssa, mutta Buitenhuis jatkoi kuitenkin Railersin vahvuudessa. Hänet valittiin 18. helmikuuta 2019 ECHL:n viikon pelaajaksi. Buitenhuis pelasi liigassa kauden aikana 28 runkosarjaottelua torjuen kymmenen voittoa ja yhden nollapelin. Hän esiintyi myös Sound Tigersin vahvuudessa, mutta Buitenhuis ei saanut siellä kuitenkaan peliaikaa.

Elokuussa 2019 Buitenhuis teki Bridgeport Sound Tigersin kanssa vuoden mittaisen jatkosopimuksen.  Buitenhuis osallistui samana syksynä myös New York Islandersin harjoitusleirille. Hän vietti kauden 2019–2020 kuitenkin kokonaan Worcester Railersin ECHL-joukkueessa.

Tammikuussa 2021 Buitenhuis teki sopimuksen ECHL-joukkue Utah Grizzliesin kanssa. Hän pelasi siellä viisi ottelua, kunnes maaliskuussa seura kauppasi hänet Florida Everbladesiin myöhemmin päätettävää korvausta vastaan. Buitenhuis pelasi siellä vain yhden ottelun, kunnes reilu kaksi viikkoa myöhemmin Everblades kauppasi hänet Wichita Thunderiin myöhemmin päätettävää korvausta vastaan. Buitenhuis pelasi koronaviruspandemian lyhentämällä kaudella 2020–2021 ECHL:n runkosarjassa yhteensä 27 ottelua. Hänellä oli koko liigan paras torjuntaprosentti (93,1%) ja päästettyjen maalien keskiarvo (2.29). Pudotuspeleissä Buitenhuis pelasi viisi ottelua. Hänet valittiin kauden päätteeksi ECHL:n toiseen tähdistökentälliseen.

Buitenhuis teki syyskuussa 2021 vuoden mittaisen jatkosopimuksen Wichita Thunderin kanssa. Hänet valittiin 15. marraskuuta ECHL:n viikon pelaajaksi. Buitenhuis pelasi kauden aikana myös liigan tähdistöottelussa. Joulukuussa Thunder lainasi hänet koesopimuksella AHL-joukkue Bakersfield Condorsiin, jossa Buitenhuis ei saanut kuitenkaan peliaikaa. Helmikuussa 2022 hän siirtyi loppukauden 2021–2022 kattavalla sopimuksella Norjaan Fjordkraft-ligaenin Storhamariin. Buitenhuis pelasi siellä kuusi runkosarjaottelua torjuen neljä voittoa ja 13 pudotuspeliottelua torjuen kuusi voittoa. Hän voitti kauden päätteeksi hopeaa.

Elokuussa 2022 Buitenhuis teki vuoden mittaisen sopimuksen aiemman seuransa Wichita Thunderin kanssa. 14. marraskuuta hänet valittiin ECHL:n viikon pelaajaksi. Helmikuussa 2023 Buitenhuis siirtyi siirtotakarajalla loppukauden 2022–2023 kattavalla sopimuksella Saksaan DEL-joukkue Adler Mannheimiin. Hänet hankittin joukkueen kolmanneksi maalivahdiksi Felix Brückmannille ja Arno Tiefenseelle, mutta Buitenhuis jäi lopulta kuitenkin kokonaan ilman peliaikaa.

Kaudeksi 2023–2024 Buitenhuis siirtyi vuoden mittaisella sopimuksella monikansallisen ICE Hockey Leaguen itävaltalaisjoukkue HC Innsbruckiin. Hän torjui runkosarjassa 44 ottelussa 23 voittoa, joilla Buitenhuis jakoi liigan voittotilaston kärkisijan Villacher SV:n Jean-Philippe Lamoureux'n kanssa. Hän oli myös 2656 peliminuutillaan ICEHL:n eniten pelannut maalivahti. Pudotuspeleissä Buitenhuis pelasi kaksi ottelua. Maaliskuussa 2024 hän teki Innsbruckin kanssa vuoden mittaisen jatkosopimuksen. Kaudella 2024–2025 Buitenhuis pelasi siellä 24 ottelua, kunnes hän joutui joulukuussa sivuun loukkaantumisen vuoksi. Innsbruck oli sarjassa viimeisenä ja halusi säästösyistä myydä pelaajiaan. Buitenhuis siirtyi kuntouduttuaan helmikuussa 2025 loppukaudeksi SM-liigajoukkue Mikkelin Jukureihin. Hän nousi joukkueen pääasialliseksi ykkösmaalivahdiksi ja pelasi yhdeksän runkosarja- ja viisi playout-ottelua. Huhtikuussa 2025 Jukurit tiedotti käyttäneensä Buitenhuisin sopimuksessa olleen option ja teki vuoden mittaisen jatkosopimuksen hänen kanssaan.

## Muuta
Buitenhuisin isän vanhemmat ovat lähtöisin Alankomaista, josta he Evanin mukaan muuttivat Kanadaan vuosina 1947–1948.

## Tilastot

## Lähteet
*
*
*

### Viitteet